ועדת הכלכלה, כנסת 19, פרוטוקול מספר 354, 2014-10-28 09:30

יצחק וקנין: רבותי, אני פותח את ישיבת ועדת הכלכלה.

יצחק וקנין: היום 28 באוקטובר 2014, ד' בחשוון.

יצחק וקנין: תקנות שירותי הובלה (תיקון), התשע"ג-2013, בדבר הובלת דלק.

יצחק וקנין: משרד התחבורה.

<הרצל רבינאן: שלום אדוני היושב-ראש, שמי עו"ד הרצל רבינאן, מהלשכה המשפטית של משרד התחבורה.

<הרצל רבינאן: בשנים האחרונות ועדת החוץ והביטחון של הכנסת, בתיאום עם הממשלה, פועלת לביטול כל צווי הפיקוח שהותקנו מכוח חוק הפיקוח על מצרכים ושירותים, התשי"ח-1957, מהטעם שהחוק האמור הוא לשעת חירום והצווים מכוחו מסדירים פעילויות שאין ביניהן לבין שעת חירום כל קשר, אלא פעילויות מסחריות גרידא.

<הרצל רבינאן: בין יתר הצווים האלה נמצא גם צו הפיקוח על מצרכים ושירותים (הובלת דלק), התשל"א-1970, שמסדיר ומתנה הובלת דלק ברישיון של המפקח על התעבורה.

<הרצל רבינאן: מאחר שההסדרים האלה בצו נדרשים לפעולת המפקח, ביקשנו לעגן את ההסדרים האמורים בו במסגרת תיקון לתקנות שירותי הובלה.

<הרצל רבינאן: התיקון המוצע הוא בסמכות השר, אבל כמובן באישור ועדת הכלכלה.

יצחק וקנין: האם יש עוד משהו שאתה רוצה להוסיף?

יצחק וקנין: האם יש למישהו הערה?

<מתי יצחק: האם כשמדובר ברישיון להובלת דלק מדובר גם על מכליות עם חתמים?

<מתי יצחק: כבר הוכנסה אז התקנה להכניס בהן חתמים, הנושא של הפלומבות.

<צבי קורמן: אלקטרוניות.

יצחק וקנין: תרחיב אם יש צורך.

<מתי יצחק: ועדת הכלכלה דנה לפני מספר שנים שחברות הדלק יתקינו במכליות חתמים, התקן מיוחד.

<צבי קורמן: התקן אלקטרוני.

<מתי יצחק: האם כשמדברים כרגע על רישיון להובלת דלק, האם זה כולל בתוכו את אותה תקנה שמחייבת את זה?

<מתי יצחק: זה מה שאני רוצה לדעת.

יצחק וקנין: התקנה תוקנה אז.

<מתי יצחק: זאת שאלת הבהרה.

יצחק וקנין: ממה נובעת השאלה שלך?

יצחק וקנין: אם היתה תקנה כזאת בעבר, היא מחייבת.

יצחק וקנין: אין שום קשר אם עכשיו אנחנו מחליטים לשנות תקנה מסוימת.

<מרב תורג'מן: אני לא בטוחה שיש קשר בין זה לבין רישיון מוביל.

<מתי יצחק: מכליות קטנות לא נדרשות - - -

יצחק וקנין: בחוק הקודם הן לא נדרשו?

<מתי יצחק: לא.

יצחק וקנין: מה הסיבה?

<מתי יצחק: קבעו שכמות מסוימת, נדמה לי מ-2,000 ליטר עד 5,000 ליטר - - -

יצחק וקנין: לא יזייפו שם, לא ימהלו.

יצחק וקנין: אני זוכר את הדיון.

<מתי יצחק: רציתי לקבל הבהרה באותה הזדמנות.

<מרב תורג'מן: אני לא בטוחה שאני קיבלתי את ההבהרה.

<מתי יצחק: כשמדובר על רישיון להובלת דלק, האם בתוכו גם ברור לכולם שהרישיון הזה מצריך את אותן מכליות שמובילות דלק?

<מרב תורג'מן: הקריטריונים קבועים בחוק, אני מניחה שבאותן תקנות שוועדת הכלכלה גם אישרה.

<מרב תורג'מן: אם תנאי הרישיון קובעים שהוא צריך לכלול את אותו שבב שאתה מדבר עליו, אז אותו רישיון יצטרך להוכיח שיש לו אותו שבב.

<מרב תורג'מן: אם לא, אז לא.

<מרב תורג'מן: פה מדובר על רישיון מוביל דלק, לא על אותה מכלית ספציפית.

יצחק וקנין: רציתי לשאול שאלה את משרד התחבורה, לא אותך.

יצחק וקנין: אתה מעלה בראש שלי משהו.

יצחק וקנין: מה הסיבה שפטרתם, בגלל שזו לא כמות מסחרית לזיוף?

יצחק וקנין: האם יש לזה עלות כספית גבוהה?

<הרצל רבינאן: מה פטרנו?

<מתי יצחק: התקן אלקטרוני.

יצחק וקנין: למה פטרתם מהתקן אלקטרוני את המכליות עד 2,000 ליטר?

יצחק וקנין: כך אני מבין ממנו.

יצחק וקנין: אני זוכר את התקנה.

יצחק וקנין: אני זוכר אותה.

יצחק וקנין: אני זוכר שהתקנו תקנה, זה היה בעקבות מהילות דלק וכל מיני דברים אחרים שהיו באותה תקופה.

יצחק וקנין: אני זוכר כמו היום.

יצחק וקנין: הכניסו לדלק שמן וערבבו ועשו כל מה שעשו.

יצחק וקנין: מה הסיבה שפטרתם את המכליות הקטנות?

<הרצל רבינאן: אני לא יודע לענות על השאלה, אדוני.

<הרצל רבינאן: לא עסקתי בזה.

<מרב תורג'מן: האם יש פה גורם מקצועי שיכול לענות ממשרד התחבורה?

<קריאה: הוא אמור להגיע.

<קריאה: הוא מאחר.

יצחק וקנין: האם יש עלות?

<יוסף אוליאל: התקן אלקטרוני קודם כול מיועד אך ורק למכליות שהולכות לתחנות דלק.

<יוסף אוליאל: הוא לא מיועד לחלוקה או לכל דבר אחר.

<יוסף אוליאל: יש מכליות שהולכות לחלוקה ואין עליך חובה להתקן אלקטרוני.

<יוסף אוליאל: קודם כול, בואו נשים את הדברים על השולחן.

יצחק וקנין: אני זוכר את התקנה.

<יוסף אוליאל: העלות להתקן אלקטרוני זה 24,000 שקל למכלית.

יצחק וקנין: חד-פעמי.

<יוסף אוליאל: פעם אחת, אבל יש החזקה.

<יוסף אוליאל: ההחזקה עולה לך סדר גודל של 1,800 שקל עד 2,000 שקל לשנה למכלית.

יצחק וקנין: הדברים ברורים.

<יוסף אוליאל: מעבר לזה, נושא נוסף שיש לנו פה זה הסעיף בתקנה שרשום כסעיף ו'.

יצחק וקנין: כשנגיע אליו.

יצחק וקנין: האם אתה רוצה להעיר הערה ספציפית לגבי הסעיף?

<יוסף אוליאל: כן.

יצחק וקנין: כשנגיע אליו אתה תשמיע את ההערה.

יצחק וקנין: אני אאפשר לך להגיד כל מה שאתה צריך.

<יוסף אוליאל: תודה.

יצחק וקנין: עוד הערות, רבותי?

<שאול דלאל: אני מרח"ל – רשות חירום לאומית.

<שאול דלאל: אני מניח שהוזמנו פה נציגים מחברות הדלק, והייתי רוצה לשמוע, כל אחד מהם מה דעתו, לפני שאני אגיד מה אני חושב ואיפה זה פוגע.

<שאול דלאל: ברשותך, אני מאוד רוצה לשמוע את דעתם על התיקון הזה.

יצחק וקנין: אתה מדבר בגדול על הערות ספציפיות לסעיפים?

<שאול דלאל: לא, בכלל לעניין הזה של - - -

יצחק וקנין: בוא נעשה את זה פרקטי וזה יהיה גם לטובתך וגם לטובתנו.

יצחק וקנין: אם זה הערה לסעיף ספציפי, אני מעדיף שכאשר נקרא את זה, נשמע, ואז כולנו נשכיל.

יצחק וקנין: אם זה הערות כלליות, אין לי בעיה לשמוע.

יצחק וקנין: האם יש לכם הערות כלליות לנושא הזה, רבותי?

<קריאה: ספציפית.

יצחק וקנין: נתייחס ספציפית.

יצחק וקנין: נקרא ונתייחס ספציפית לדברים.

<שאול דלאל: ההתייחסות שלי לא תהיה ספציפית, היא תהיה באופן שכולל את כל נושא משק הדלק במדינת ישראל והשפעתו על החירום.

<שאול דלאל: נכון שזה דבר מכובד, חשוב ונכון לפשט תהליכים במדינה כדי שלאזרח יהיה טוב ולהוריד מגבלות כאלה ואחרות.

<שאול דלאל: נכון להיום בתחום הדלק או שינוע הדלק, מכליות כביש, לא נכון לבצע שינוי כלשהו או רפורמה כלשהי שתפגע ביכולת המשק בשעת חירום לתת מענה, ואני אסביר את עצמי.

יצחק וקנין: האם אתם שומעים מה הוא אומר, רבותי?

<שאול דלאל: אני אתמקד.

<שאול דלאל: אני אשאל שאלה תוך כדי את נציג הייעוץ המשפטי של משרד התחבורה.

<שאול דלאל: האם נעשתה עבודת מטה במשרד התחבורה?

<שאול דלאל: עם מי היא נעשתה, עם מינהל הדלק, עם משרד הביטחון, עם צה"ל, עם רשות החירום הלאומית?

<שאול דלאל: למה אני שואל?

<שאול דלאל: במרץ האחרון יזמתי וקיימתי תרגיל שחברות הדלק היו שותפות מלאות לו – שינוע דלק במדינת ישראל בפעם הראשונה מאז קום המדינה.

<שאול דלאל: יש לנו בעיות לא קטנות.

<שאול דלאל: אני לא יכול לפתוח כאן במספרים זה סודי, אולי יותר מסודי, אולי גם סודי ביותר, כמה המשק צורך, איך הוא צורך, מה הוא צורך בשעת חירום ומה יכולת השינוע.

<שאול דלאל: האם היועץ המשפטי במשרד התחבורה יודע בכמה מכליות מדובר שהן עד 14,000?

<שאול דלאל: אני אגיד לו: 117.

<שאול דלאל: אם אני מכפיל 117 מכליות ב-14,000, זה 1.638 מיליון.

<שאול דלאל: זה היקף אדיר מסך כול ההיקף שאני יכול לשנע, פגיעה קשה מאוד בחירום.

<שאול דלאל: היום החירום עומד על הסף התחתון, אם לא פחות ממנו, ביכולת לשנע דלק.

<שאול דלאל: אני נדרש היום לשנע דלק בחירום בסיוע חברות הדלק, יותר נכון בחברות שינוע הדלק, ובשיתוף מסופי התדלוק בהיקפים שכל מכלית תצטרך לעשות 3 עד 3.5 אם לא 4 סבבים ליום.

<שאול דלאל: זאת אומרת, יצטרכו לעבוד 24 שעות במשמרות של שלושה נהגים על אותה משאית בשביל לספק למשק בחירום את הצרכים שלו, כשאני מדבר גם על צה"ל.

<שאול דלאל: ולכן השינוי בתקנה הזאת, להעלות את הפטור מ-10,000 עד 14,000, יכול להיות שהוא פותר בעיות אחרות של תפעול כזה או אחר וחיסכון של כסף בחברות הדלק או חברות השינוע, בעיקר כנראה בחברות השינוע, מי שקונה את המכליות.

<שאול דלאל: ייתכן שזה עלול ליצור עידוד לקנות מכליות יותר קטנות, מה שיחריף את הבעיה במשק.

<שאול דלאל: אין לי הרבה מכליות גדולות, אין לחברות השינוע הרבה מכליות גדולות.

<שאול דלאל: ההגדלה מ-10,000 לפטור של 14,000 תביא אולי עידוד שלא יהיו 117 מכליות, יהיו 400 מכליות, ואז בכלל אני בקטסטרופה בשינוע דלק בחירום.

<שאול דלאל: מספיק שלא יהיה לי גז לחברת חשמל, אני לא יודע איך להוביל.

<שאול דלאל: לא יהיה לי פתרון.

<שאול דלאל: ולכן רציתי לשמוע את חברות הדלק קודם כדי לומר את מה שאמרתי עכשיו.

<שאול דלאל: אני מבקש שתשקול להחזיר את התקנה ולא לדון בה היום.

<שאול דלאל: להחזיר אותה למשרד התחבורה, שמשרד התחבורה יקרא לגורמים במשק: צה"ל, מינהל הדלק בעיקר - -

יצחק וקנין: הבנתי אותך.

יצחק וקנין: עצור.

<שאול דלאל: - - לעשות עבודת מטה משותפת.

יצחק וקנין: תעצור.

יצחק וקנין: תעצור.

<שאול דלאל: איפה זה פוגע?

יצחק וקנין: ידידי היקר, תעצור.

<יערה למברגר: - - -

יצחק וקנין: יערה, תני לי.

יצחק וקנין: נכנסת כרגע לדיון ואני אתן לך לדבר כמה שאת רוצה.

יצחק וקנין: אני שואל את נציג משרד התחבורה.

יצחק וקנין: האם קיימתם דיון עם כל הגורמים בנושא הזה?

<הרצל רבינאן: קיימנו דיון עם כל הגורמים שאנחנו מחויבים: השר להגנת הסביבה ומשרד ראש הממשלה.

<הרצל רבינאן: למיטב ידיעתי לא היה תיאום ספציפי - - -

יצחק וקנין: זה נוגע ספציפית אליו.

יצחק וקנין: איך אתם לא מזמינים את הגורמים שזה יכול להשפיע עליהם בהשפעה מיידית?

יצחק וקנין: במצב חירום הם בבעיה.

<הרצל רבינאן: התקנות האלה והצו הזה לא אמורים לטפל בשעת חירום.

<הרצל רבינאן: זו בדיוק הנקודה, בגלל זה אנחנו מבטלים את הצווים.

<הרצל רבינאן: זה מהלך שהכנסת עצמה מובילה.

<הרצל רבינאן: כל הנושא של שעת חירום צריך להיות מטופל בחקיקה אחרת.

יצחק וקנין: אין שום קשר.

יצחק וקנין: אם יש חקיקה מסוימת שפוגעת בדבר אחר, במקום אחר, צריך לתת את הדעת.

יצחק וקנין: באיזה מקום הוא אומר דברי טעם.

<הרצל רבינאן: אני יודע, אבל מה שאני אומר שגם הצו היום לא משמש לשעת חירום, בגלל זה מבטלים אותו.

<הרצל רבינאן: הוא לא נועד לשעת חירום, הוא נועד להסדרה רגילה של פעילות מסחרית.

<הרצל רבינאן: זה לא שעכשיו רח"ל משתמשת בצו הזה או לא.

יצחק וקנין: בכל זאת הדבר הזה משפיע על שעת חירום.

יצחק וקנין: יש לו השפעה ישירה.

<הרצל רבינאן: אני לא בטוח.

יצחק וקנין: אני לא יכול לנתק את זה.

<הרצל רבינאן: אני רוצה להבין משהו.

<הרצל רבינאן: אם היום רח"ל - - -

<קריאות: - - -

יצחק וקנין: רבותי, רבותי.

יצחק וקנין: חברים, אם אתם חושבים שאפשר לנהל ישיבה כך, אתם טועים, עם כל הכבוד.

יצחק וקנין: אני מנסה להיכנס קצת לעומק, כדי שלא תיפול תקלה תחת ידינו.

יצחק וקנין: אנחנו בכל זאת מתקינים תקנות, עושים דברים, לפעמים צריך לעצור את הדבר ולראות אם זה אפשרי או לא אפשרי.

יצחק וקנין: הוא אומר דברי טעם פה.

יצחק וקנין: עם כל הכבוד, אתה מביא לנו תקנה שיש לה השלכות רוחב גם לגביו.

יצחק וקנין: אתה אומר לי שזה לא נוגע לשעת חירום, אבל באיזה מקום יש לזה השלכות ישירות לשעת חירום.

יצחק וקנין: אתה לא יכול לנתק.

יצחק וקנין: אתה רוצה שאני אתחיל להיכנס לתקנות ואז אני אעצור?

<שאול דלאל: יש עוד שאלה שתיתן יותר נופך.

<שאול דלאל: מסופי התדלוק לא מעוניינים לתדלק משאיות בתדלוק עילי, מלמעלה, ויש לי היקף של מיליון ליטר נוסף של מכליות כאלה שהן עד 10,000.

<שאול דלאל: אין לי שום אפשרות.

<שאול דלאל: בתרגיל גם לא יכולנו להכניס אותן, וזה מיליון ליטר.

<שאול דלאל: זה המון, אני לא יכול לפרוס את המספרים.

<שאול דלאל: זה נפח לא קטן מהיכולת, ואין לי אותה – מכליות כביש.

<שאול דלאל: אני לא יודע מה העיסוק שלהן ואיפה מחלקים ואיך הם מחלקים.

<שאול דלאל: חלילה לי מלהטיל ספק או להטיל דופי במישהו, אבל אתה הולך ומגדיל בעוד 1.5 מיליון?

<שאול דלאל: המצב של המשק יהיה קשה.

<שאול דלאל: ישאלו אותי: איפה היית?

<שאול דלאל: איך לא הגנת על זה?

<שאול דלאל: כשתצטרך לתת מענה בחירום, ישאלו: איפה היית.

<שאול דלאל: היה דיון בכנסת, דיון בוועדת הכלכלה, לא שיתפו את רח"ל, לא שיתפו את משרד הביטחון, לא שיתפו את צה"ל ולא שיתפו את מינהל הדלק, שהוא הרגולטור של חברות השינוע, של מסופי התדלוק ושל חברות הדלק.

<שאול דלאל: לא נעשתה פה עבודה משותפת.

יצחק וקנין: ידידי היקר, אתה אומר דברים, אני שומע אותם ומתעמק בהם.

<הרצל רבינאן: שאול, כשאתם מפעילים סמכויות ברח"ל, מכוח איזה חקיקה אתם מפעילים אותן, מכוח הצו?

<שאול דלאל: יש החלטות ממשלה.

<הרצל רבינאן: מכוח הצו?

<הרצל רבינאן: לא נראה לי.

<שאול דלאל: יש החלטות ממשלה לחירום: ב/43 ו-1716, משם אנחנו מתעדפים את המשק ומנחים את משרדי הממשלה לפעול.

<הרצל רבינאן: מה הקשר לצו?

<שאול דלאל: הצו הזה עשוי כנראה להגביל אותי ביכולת השינוע בחירום ולתת מענה של סוגי התזקיקים.

<שאול דלאל: לא רק סולר, יש עוד תזקיקים.

<שאול דלאל: יש לי צורך לתת מענה.

<שאול דלאל: בגלל שחברות הדלק מטעמן הכלכלי לא קונות עוד מכליות דלק - - -

יצחק וקנין: עצור.

יצחק וקנין: אני הולך לשיטה הזאת שהממשלה יכולה ברגע מסוים להתקין תקנה.

יצחק וקנין: בשעת חירום, היא יכולה, היא מתקינה תקנה.

יצחק וקנין: זו סמכות הממשלה.

יצחק וקנין: אבל אין לה משאיות עד 10,000.

יצחק וקנין: היום אתה מגביל אותו.

יצחק וקנין: אין לו משאיות.

יצחק וקנין: מאיפה הוא לוקח?

<יערה למברגר: לא, לא.

יצחק וקנין: יערה, אולי תאירי את עינינו.

<יערה למברגר: אולי אני לא מבינה את ההערה של אדוני.

<יערה למברגר: לגבי התיאום, אני לא מתווכחת עם ההערה של אדוני וגם אני הבנתי שהתיאום פה אולי יכול היה להיות טוב יותר, אבל בואו נסתכל כרגע על מה שיש בפנינו ועל ההערה המהותית.

<יערה למברגר: מבחינה מהותית, ההערה שלו לגבי חירום מעלה סוגיות חשובות, אבל אני לא בטוחה שזה המקום לטפל בהן, כי כבר היום, כמו שהוא אמר, יש לו הסדרים אחרים, יש הסדרים כלליים לשעת חירום, שמכוחם הוא יכול להכריז והוא יכול - - -

יצחק וקנין: כל ההסדרים טובים ויפים, אין לו משאיות.

<יערה למברגר: גם זה לא יכול בהכרח ליצור שיהיו לו משאיות.

<יערה למברגר: גם היום הוא לא פועל מכוח הצו שיש היום.

<יערה למברגר: אנחנו לוקחים את הכלי הלא נכון, השאלה אם הוא מעלה פה בעיה נכונה.

יצחק וקנין: הוא הציג בפנינו הערה שיש לו היום מכסה של משאיות שעומדות בתקן, שעומדות במרחב הזה על-פי התקנה.

<שאול דלאל: אתה הולך ומקטין לי אותה עכשיו.

יצחק וקנין: אתה הולך ומקטין לו את הכמות, את האובליגו שלו.

<שאול דלאל: מה יקרה אם נדון בזה בעוד חודש, אחרי שנעשה עבודה משותפת?

<יערה למברגר: אנחנו לא קובעים כמה יהיו בשוק, אנחנו קובעים מי צריך רישוי.

<יערה למברגר: זה צריך להבין.

<יערה למברגר: הוא מבקש שנתערב בשוק ונכפה.

<יערה למברגר: זה כמו חוקים של גיוס ורישום.

<יערה למברגר: זה לא המקום.

<יערה למברגר: גם אם אני קובעת עכשיו שיהיה גבוה יותר, באמת זה אומר שזה יהיה בשטח, שזה יהיה בשוק?

<יערה למברגר: אני לא יודעת אם יש פה מישהו מהחברות.

יצחק וקנין: יש.

<יהודה אוחיון: ברגע שיצרת מגבלה על מכליות בנפח של 14,000 ליטר, המכליות האלה התאדו מהשוק.

<יערה למברגר: גם אם העליתי את המספר, לא בהכרח תהיה לי הכמות שהוא רוצה.

<יערה למברגר: נכון?

יצחק וקנין: חברות ההובלה, מה אתם אומרים?

<יהודה אוחיון: אנחנו רוצים קדום כול הבהרה לגבי סעיף ו' שמתייחס אליו, כי בסעיף ו' לא ברור בכלל האם ההגבלה היא לבנזין, לסולר או לנפט.

<שאול דלאל: הוא יהפוך אותן לסולר.

<שאול דלאל: זה מה שהוא אומר.

<יהודה אוחיון: - - - יש לנו מכליות בנפח מעל 14,000 שלא יכולות להיכנס לתחנות.

<שרון רוזנבלט: אני מציע שמישהו פה ממשרד התחבורה יסביר לנו מה מהות התיקון.

<שרון רוזנבלט: לא הבנו לעומק.

<שרון רוזנבלט: אולי כך נוכל להתייחס ברצינות.

יצחק וקנין: למה התינוק נולד בכלל?

יצחק וקנין: מה הסיבה שאתם מתקינים את התקנה הזאת?

<שרון רוזנבלט: מה הסיבה, ואחרי זה גם מה התיקון, שנבין קודם כול למה להתייחס.

יצחק וקנין: את התיקון הבנו, אבל מה הסיבה.

<שרון רוזנבלט: אנחנו לא הבנו.

יצחק וקנין: אם אתם לא הבנתם, המצב קשה.

יצחק וקנין: אתם לא השתתפתם בישיבות?

יצחק וקנין: לא קראו לכם?

<שרון רוזנבלט: לא.

<שרון רוזנבלט: כך קיבלנו את זה.

<קריאה: קיבלנו זימון להגיע לכאן.

<יהודה אוחיון: מה מהות ההגבלה?

<יהודה אוחיון: בנזין, סולר, נפט?

<הרצל רבינאן: אדוני היושב-ראש, הצטרף מוטי אסל, שהוא הגורם המקצועי במשרד.

<הרצל רבינאן: הוא יסביר את העלייה מ-10,000.

יצחק וקנין: אדוני, אני אגיד לך מה היה עד הרגע הזה, ותנסה אולי להאיר את עינינו.

יצחק וקנין: הבנתי שבתקנה הזאת, בכל רגע אני משתכנע עוד יותר, שלא נעשתה שום ישיבת מטה בנושא הזה על מנת להתקין את התקנה.

יצחק וקנין: אולי תגיד לנו קודם כול מה הסיבה בכלל לשינוי שאתם מציעים.

יצחק וקנין: נתחיל בזה.

יצחק וקנין: התינוק נולד, גדל וצמח עד שהגיע לאן שהגיע.

<מרדכי אסל: בוקר טוב, אדוני, אני מאגף מטענים במשרד התחבורה.

<מרדכי אסל: התיקון הזה, מהותו, עד היום כל הנושא של הובלת הדלק היה שייך לצו הפיקוח על מצרכים ושירותים (הובלת דלק), התשל"א-1970.

<מרדכי אסל: כיום יש מגמה, על-פי החלטת הממשלה כמובן, לבטל את צווי הפיקוח, שנשענים על תקנות לשעת חירום.

<מרדכי אסל: כחלק מהביטול של צו הפיקוח צריך להעביר אותו לחוק שירות ההובלה, שהוא החוק שדן בכל נושא ההובלה בכבישים.

<מרדכי אסל: לגבי התיקון של 7(ו), כמו שמר אוחיון יודע, עד לפני כמה שנים הובלת סולר היתה במכליות בנפח של עד 10,000 ליטרים, כיום הן עלו לנפח של 12,500 ליטרים להובלת סולר ונפט בלבד.

<מרדכי אסל: לכן כחלק מההתאמה למציאות הגדלנו את הנפח עד 14,000 ליטרים.

<מרדכי אסל: יש מכליות יותר גדולות.

<יהודה אוחיון: מה עם בנזין?

<יהודה אוחיון: פה אתה מגביל לסולר ולנפט.

<יהודה אוחיון: מה עם בנזין?

<מרדכי אסל: לגבי הקטנות, מה שהיה פעם 10,000, היום יש 12,500.

<מרדכי אסל: הן לא יהיו חייבות גם בהובלת בנזין, הן יורשו להוביל רק סולר ונפט.

<יהודה אוחיון: איך אני מוביל בנזין לתחנות?

<מרדכי אסל: אותו דבר, במכליות.

יצחק וקנין: רבותי, אני מצטער, אני מודיע לכם, אני סוגר את הישיבה, שולח אתכם בחזרה.

יצחק וקנין: לכו תשבו, תעשו ישיבת מטה ביחד.

יצחק וקנין: אני מציע לך לכנס את כל הגורמים, כולל את משרד הביטחון, כולל את המובילים, כולל את כולם, תביאו לנו תקנה מסודרת לפה.

<יערה למברגר: כולל משרד האנרגיה.

יצחק וקנין: בשום פנים ואופן אני לא מעביר את התקנה כך.

יצחק וקנין: אני מודה לכם, תודה רבה לכם.

יצחק וקנין: יותר מזה, אני שומע מהיועצת המשפטית שגם היא ניסתה באיזה מקום לדבר אתכם כחצי שנה.

<מרב תורג'מן: שאלנו שאלות.

יצחק וקנין: נשאלו שאלות.

<מרב תורג'מן: בתקופה שביקשנו את האישורים של ראש הממשלה והשר להגנת הסביבה.

שמעון אוחיון: אדוני, קיימנו מה שהחוק חייב אותנו.

יצחק וקנין: רבותי, אל תיפגעו.

יצחק וקנין: לפעמים כדאי שנעצור פה מאשר נעשה דבר – הרי בסופו של דבר אני לא יכול לאשר את התקנות האלה על-פי כל מה שאני שומע פה.

יצחק וקנין: תאמינו לי, יש לי טיפה ניסיון פה בוועדה הזאת.

שמעון אוחיון: מה שרח"ל טוענים, אדוני היושב-ראש - - -

יצחק וקנין: תעשו ישיבה אחת, תבואו לפה מסודר.

יצחק וקנין: אני אעביר לכם את התקנות.

יצחק וקנין: תביאו תקנות חדשות, אני אעביר אותן.

יצחק וקנין: רבותי, אל תתווכחו, חבל על הזמן.

יצחק וקנין: אני שומע את המובילים, אני מסתכל בעיניים, אני שומע אתכם, אני שומע את משרד הביטחון.

יצחק וקנין: אין לי אפשרות להעביר את התקנות כמו שאתם רוצים.

יצחק וקנין: אני מציע לכם, תלכו תעשו עבודה.

<שרון רוזנבלט: אדוני, אני מבקש שהם ישתפו אותנו, כדי שנבין במה מדובר.

יצחק וקנין: אתם רוצים שעוד נמשיך פה לדבר?

יצחק וקנין: לא אכפת לי עוד עשר דקות.

<שרון רוזנבלט: לא, שהם ישתפו אותנו בעבודת המטה.

יצחק וקנין: אמרתי במפורש, אני מבקש ממשרד התחבורה – אני מודיע את זה לפרוטוקול – לעשות ישיבה שבה יהיו נוכחים כל הגורמים הנוגעים בדבר, כולל ארגוני המובילים, כולל משרד הביטחון, כולל סוכני הדלק – כל מי שנוגע לדבר הזה שישב בישיבה – גם חברות הדלק, רבותי.

יצחק וקנין: הנה, אמרתי פה: "גם חברות הדלק".

יצחק וקנין: שבו ביחד, תביאו לנו דבר מסודר, אני מציע לכם.

יצחק וקנין: יהיה יותר קל, יותר מהר.

יצחק וקנין: אני מתחייב פה שמרגע שזה מגיע לוועדה, אני מתנדב בכל יום, בכל שעה, לנהל את הדיון הזה ולסיים אותו.

יצחק וקנין: תודה.

יצחק וקנין: אני מודה לכם, אני נועל את הישיבה.